b"\n_START_ARTICLE_\nOvidiu St\xc3\xaeng\xc4\x83\n_START_SECTION_\nCarrera\n_START_PARAGRAPH_\nStinga es va iniciar a l'equip de la seua ciutat natal, l'Universitatea Craiova, tot debutant amb el primer equip el 1990. Tret d'un breu pas pel Jiul Craiova, un equip inferior de la localitat, Stinga va militar a l'Universitatea fins al 1995, sent titular en els seus tres darrers anys i amb una mitjana de gols destacable per a un migcampista._NEWLINE_L'estiu de 1995 fitxa per la UD Salamanca, de la lliga espanyola. Tot i que l'equip castell\xc3\xa0 queda el darrer de la taula i baixa a Segona, Stinga \xc3\xa9s dels m\xc3\xa9s destacats, amb 40 partits i 11 gols, que li obren les portes d'un dels grans d'Europa, el PSV._NEWLINE_A l'equip d'Eindhoven roman cinc anys, fins al 2001, per\xc3\xb2 no va tenir la continu\xc3\xaftat que havia gaudit a Romania i Castella. Nom\xc3\xa9s destaca la temporada 97/98, on juga 28 partits de l'Eredivisie, i marca fins a 8 gols._NEWLINE_Torna al seu pa\xc3\xads quan fitxa pel Dinamo Bucarest, on passa un any abans de tornar pel seu primer club, l'Universitatea, on passar\xc3\xa0 la resta de la seua carrera, fins a la seua retirada el 2007, tret de la temporada 04/05 en la qual milita al Helmond Sport neerland\xc3\xa8s. Al final de la seua traject\xc3\xb2ria exercia en qualitat de jugador-entrenador."